Sýnið þið eignina eða tek ég á móti þeim sem vilja skoða?
Innifalið í lágmarksþóknun er eitt skipulagt opið hús þar sem við tökum á móti gestum og sýnum eignina. Það fer þannig fram að við auglýsum eignina markvisst og bjóðum áhugasömum að bóka tíma í sýningu á opnu húsi. Þar er hverjum og einum úthlutað ákveðnum tíma en þannig nýtist sýningin kaupendum best og skapar um leið minstan átroðning fyrir þig. Eftir skoðun höfum við síðan alltaf samband við þá sem skoða til að svara spurningum sem kunna að vakna varðandi eignina og förum yfir mögulegt greiðsluflæði og fjármögnun kaupanna ef áhugi er að taka málið lengra.
Ef þú vilt að við sýnum eignina meðan á söluferli stendur, þá er það hægt gegn vægu viðbótargjaldi.
Þegar áhugasamur kaupandi hefur fengið svar við öllum spurningum og vill taka næsta skref er gert tilboð í fasteignina. Þá býður kaupandi fram tilboðsverð, greiðslutilhögun og afhendingu sem talið er að hugnist þér. Oft eru settir fram ákveðnir fyrirvarar í tilboði svo sem varðandi fjármögnun ef kaupandi hefur ekki fengið samþykkt greiðslumat. Þá eru stundum settir fram fyrirvarar um sölu á fasteign kaupanda eða um atriði sem þú þarft hugsanlega að laga eða ganga frá áður en að kaupum getur orðið. Kaupandi setur síðan gildistíma á kauptilboðið og þarft þú að svara tilboðinu innan þess frests, þá með samþykki eða gagntilboði.
Ekki þarf að hafna kauptilboði sérstaklega.
Þegar kaupandi hefur undirritað kauptilboð þá er það bindandi fyrir kaupanda á gildistíma þess, að uppfylltum skilyrðum hugsanlegra fyrirvara. Þú ert ekki bundin af tilboði kaupanda fyrr en þú hefur svarað því. Ef þú samþykkir tilboðið þá er kominn á bindandi kaupsamningur milli aðila, að uppfylltum skilyrðum hugsanlegra fyrirvara. Ef þú hins vegar svarar tilboði með gagntilboði, þá er það ígildi höfnunar upphaflegs tilboðs og kaupandi því ekki lengur bundinn af því.
Gagntilboðið er aftur á móti bindandi fyrir þig á gildistíma þess. Þú getur líkt og kaupandi sett fram fyrirvara í gagntilboði og verður gagntilboðið þá ekki bindandi nema að þeim fyrirvörum uppfylltum.
Þegar báðir aðilar hafa undirritað kauptilboð um fasteignina, þá er kominn á bindandi kaupsamningur með þeim fyrirvörum sem fram hafa verið settir. Ganga þá allir aðilar til þess að uppfylla skilyrði þeirra fyrirvara innan þess frests sem um þá kunna að gilda.
Þegar þú samþykkir tilboð í eignina þína, þarftu að athuga vel hvað þú hefur til ráðstöfunar að loknum kaupsamningi því það getur haft áhrif á hvernig tilboð þú getur gert í aðra eign. Við förum sérstaklega yfir það með þér svo ekkert komi á óvart þegar í kaupsamning er komið.